tartuNLP/wikipedia-smugri-20251201 huggingface dataset:
Tyko Varto

Tyko Teofilus Varto (ent. Wallgren; 29. huhtikuuta 1872 Tampere – 9. kesäkuuta 1959 Tampere) oli suomalainen Tampereella asunut sosialidemokraattisen työvänliikkeen aktiivi. 
Elämä.
Varto meni työhön Finlaysonin puuvillatehtaaseen jo 13-vuotiaana. Hän työskenteli kutomotyöläisenä ja osallistui tehtaalaisseuran ja vuonna 1900 kutomo-alan ammattiosaston perustamiseen. Varto toimi Kansan Lehden avustajana ja kirjoitti lehteen nimimerkillä "Säynäsheikki". Tästä aukeni hänelle pian uusi ura toimittajana ja asioitsijana. Varto oli Tampereen työväenyhdistyksen johtokunnassa 17 vuoden ajan ja toimi useaan otteeseen yhdistyksen sihteerinä vuosien 1901–1937 välillä. Varto osallistui Tampereen kunnallispolitiikkaan ja hänet tunnettiin lähinnä vanhan polven tannerilaisena sosialidemokraattina.
Suomen sisällissodan aikana Varto toimi Kansanvaltuuskunnan oikeusasiainosaston kansliasihteerinä sekä vallankumoksellisen ylioikeuden jäsenenä ja oikeuden siirryttyä Viipuriin hän toimi sen puheenjohtajana aina 23. huhtikuuta 1918 asti, jolloin oikeus piti viimeisen istuntonsa. Sodan lopulla Varto jäi valkoisten vangiksi Kouvolassa 3. toukokuuta ja hän oli vankina kuudella eri vankileirillä Kouvolassa, Riihimäellä, Turun Arseninkadun leirillä, Konnunsuolla, Lappeenrannassa ja viimeksi Tammisaaressa. Valtiorikosoikeus tuomitsi hänet 12 vuoden vankeuteen. Varto vapautui vuonna 1921. Hän työskenteli sittemmin toimistoapulaisena Tampereen kaupungin työnvälitystoimistossa.
Varto oli monissa Tampereen kaupungin luottamustehtävissä, muun muassa kaupunginvaltuuston, rahatoimikamarin ja useiden lautakuntien jäsenenä. Hän kuului myös Osuusliike Voiman edustajistoon.
Tyko Varto julkaisi 1954 muistelmat lapsuus- ja nuoruusvuosiensa Tampereesta nimellä "Lapsuuteni Tampere". Hän sai teoksesta Tampereen kaupungin kirjallisuuspalkinnon samana vuonna. Vuonna 1998 julkaistiin Varton muistelmat sisällissodan ajalta ja vankeusvuosilta nimellä "Vallankumouksen virkamies".
Robert Roth

Robert Roth (5. heinäkuuta 1898 – 17. marraskuuta 1959) oli sveitsiläinen vapaapainija. Hän voitti raskaan sarjan (yli 82,5 kg) olympiakultaa 1920 Antverpenistä. Hän voitti myös maansa mestaruuden sveitsiläisessä painissa.
Karin Storbacka

Karin Anette Storbacka (s. 27. huhtikuuta 1987 Pedersöre) on suomalainen yleisurheilija, joka keskittyi huippuvuosinaan 400, 800, 1 500 ja 3 000 metrin juoksuihin. Hän edustaa IK Falkenia, ja hänen valmentajanaan oli vuosina 2014-2017 Tom Andtbacka. Sitä ennen Storbackaa valmensi hänen isänsä Guy Storbacka.
Storbacka selviytyi Torinon sisäratojen EM-kilpailuissa 2009 välieriin 800 metrin juoksussa. Saman vuoden Kaunasin alle 23-vuotiaiden EM-kilpailuissa hän karsiutui saman matkan alkuerissä. Hän on edustanut Suomea aikuisten maaotteluissa vuosina 2008-2017. Hän voitti 800 metrin maaottelujuoksun Göteborgissa 2009 ja Helsingissä 2011, 1 500 metriä Helsingissä 2011 ja Göteborgissa 2012 sekä hallimaaottelussa 800 metriä Steinkjerissä 2012.
Storbacka lopetti huipputason urheilu-uransa vuonna 2017.
Henkilökohtaiset ennätykset.
Lähde: Tilastopaja
Saavutukset.
SM-mitalit aikuisten sarjassa.
Lähde: Tilastopaja
Sisäratojen SM-mitalit aikuisten sarjassa.
Lähde: Tilastopaja
Koripallo kesäolympialaisissa 2004

Koripallo oli vuoden 2004 kesäolympialaisten ohjelmassa 16. kerran olympialaisten historiassa. Sekä miehissä että naisissa oli mukana 12 joukkuetta. Kreikka pääsi mukaan isäntäjoukkueena, Serbia ja Montenegro miehissä sekä Yhdysvallat naisten turnauksessa ansaitsivat paikkansa olympiaturnauksessa hallitsevina maailmanmestareina. Loput kymmenen paikkaa ratkaistiin viiden karsintaturnauksen kautta. 
Miesten turnauksessa koettiin yllätys, kun Yhdysvallat hävisi välieräottelunsa loppujen lopuksi koko turnauksen voittaneelle Argentiinalle, eikä näin kyennyt uusimaan vuoden 2000 voittoaan. Argentiinalle olympiavoitto oli maan ensimmäinen olympialaisten historiassa.
Osallistujat.
Miehet.
A-lohko
B-lohko
Naiset.
A-lohko
B-lohko
Russell Vis

John Russell Vis (22. heinäkuuta 1900 – 1. huhtikuuta 1990) oli yhdysvaltalainen vapaapainija. 
Vis voitti olympiakultaa 1924 Pariisissa 66 kilogramman painoluokassa. Vuonna 1921 hän voitti Amerikan amatööriurheiluliiton mestaruuden koukkupainissa 125 paunan sarjassa ja vuosina 1922–1924 vapaapainissa (147,5- ja 147-paunaisissa).
Kesäparalympialaiset 1960

 
Kesäparalympialaiset 1960 järjestettiin Roomassa, jossa järjestettiin myös vuoden 1960 olympialaiset. Näihin kaikkien aikojen ensimmäisiin paralympialaisiin osallistui urheilijoita 400 hengen verran, mutta urheilijat edustivat vain pyörätuoliurheilulajeissa, jotka miellettiin sopiviksi selkäydinvammaisille. Kisat järjestettiin 19.-24.9., avajaisseremonian ollessa 18. syyskuuta ja päätösseremonian ollessa 25. syyskuuta.
Taustaa.
Paralympialiikkeen perustaja Sir Ludwig Guttmann ja Rooman selkäydinkeskuksen johtaja Antonia Maglio aloittivat kisojen valmistelut kaksi vuotta aikaisemmin. Kisoja kutsuttiin 9. kansainvälisiksi Stoke Mandeville -kisoiksi. Paralympialaisnimityksen kisat saivat jälkikäteen vuonna 1984.
Kisoja tukivat Italian olympiakomitea ja Italian vammaisten työntekijöiden instituutti (INAIL).
Ammunta kesäolympialaisissa 2008 – miesten trap

Miesten trap vuoden 2008 kesäolympialaisissa ammuttiin kaksipäiväisenä kilpailuna 9.-10. elokuuta Beijing Shooting Range Clay Target Fieldillä. Tšekki jatkoi mitaliputkea David Kosteleckýn voimilla. Peruskilpailussa toiseksi sijoittunut Kostelecký ampui finaalissa uuden finaalin olympiaennätyksen 146 ammuttuaan puhtaan finaalisarjan.
Ennätykset.
Peruskilpailu:
Finaali:
Idänkeulankärki

Idänkeulankärki ("Oxytropis campestris" subsp. "sordida") on monivuotinen, ruohovartinen hernekasvi. Se luokitellaan kenttäkeulankärjen alalajiksi.
Ulkonäkö.
Idänkeulankärjellä on pääjuuri, josta kasvava varsi on hyvin lyhyt niin, että lehdet nousevat maasta ruusukkeena. Lehdet ovat parilehdykkäisiä ja päätöparisia. Noin senttimetrin pituisia, pitkänomaisia, suippokärkisiä lehdyköitä on lehdessä 8–15 paria. Kukinnot ovat 10–20 cm pitkien, pystyjen, lehtiruusukkeen keskeltä lehtihangoista lähtevien tanakoiden kukintoperien päissä olevia terttuja. Lehdet ja kukintoperät ovat pehmeäkarvaisia. Terttu on tiheä, mykerömäinen, ja siinä on 5–15 kukkaa. Kukat ovat vajaan puolentoista senttimetrin pituisia, viistosti ylös suuntautuvia. Teriö on kellanvalkoinen tai sinertävä. Verhiö on mustakarvainen. Palot ovat pari senttimetriä pitkiä, pystyjä ja mustakarvaisia. Ne ovat pulleita, kahdesta rinnakkaisesta lokerosta muodostuneita. Palkojen kärki on kuitenkin pitkä ja suippo, mikä on antanut aiheen nimelle keulankärki ja tieteelliselle nimelle "Oxytropis", joka merkitsee terävää kärkeä tai keulaa.
Levinneisyys.
Päälaji kenttäkeulankärki on laajalle levinnyt ja ominaisuuksiltaan vaihteleva laji, jonka jaosta alalajeihin ja toisaalta rajauksesta suhteessa lähilajeihin on erilaisia käsityksiä. Idänkeulankärki, joka on sen Suomessa esiintyvä alalaji, kasvaa tundralla Suomesta itäisimpään Siperiaan asti. Paikoin sen alue ulottuu havumetsävyöhykkeen puolelle ja kauimmillaan etelässä Ohotanmeren rannikolle ja Sahalinille. Siperian eteläosan vuoristoissa Baikaljärven ja Altain välillä on erillisiä esiintymiä. Alalaji "campestris" esiintyy etelämpänä Euroopassa vuoristoissa: Pyreneillä, Alpeilla, Karpaateilla ja Kaukasuksella. Lisäksi sillä on erillinen esiintymisalue Skandinavian eteläosassa. Pohjois-Amerikassa esiintyy muotoja, jotka voidaan laskea alalajeiksi tai lähilajeiksi.
Idänkeulankärki esiintyy Suomessa harvinaisena Pohjois-Lapissa, Sallan ja Kuusamon tienoilla sekä toisaalta Etelä-Suomessa. Pohjoisessa se kasvaa tunturikankailla, kallioilla ja jokien hiekkaisilla rannoilla. Kaakkois- ja Etelä-Suomessa idänkeulankärjen levinneisyysalue ulottuu Pohjois-Karjalan eteläosasta lounaaseen Uudenmaan ja Varsinais-Suomen rajoille asti. Etelä-Suomen keulankärkiesiintymät ovat yleensä Salpausselkien liepeillä, muutamat kuitenkin kauempanakin niistä sijaitsevilla harjuilla. Myös Suomessa esiintyvän (idän)keulankärjen taksonomisesta asemasta on esitetty erilaisia näkemyksiä. Erityisesti Etelä-Suomen keulankärkien osalta on ollut epäselvää kuuluvatko ne alalajiin "sordida", kuten Pohjois-Suomen, Pohjois-Venäjän ja Siperian keulankärjet, vai ovatko ne enemmänkin sukua Etelä-Skandinavian ja muun Euroopan keulankärjille. Epäselvyyteen on vaikuttanut muun muassa Pohjois- ja Etelä-Suomen keulankärkien kukkien erilainen väri. Pohjoisen kasvit ovat yleensä sinikukkaisia, etelän taas valko- tai kellertäväkukkaisia.
Meranges

Meranges on kunta Baixa Cerdanyan comarcassa, Gironan maakunnassa, Katalonian itsehallintoalueella, Espanjassa. Kunnan pinta-ala on 37,3 neliökilometriä ja asukkaita siellä on 100 (2015). Väestötiheys on 2,5 as./km².
Merangesin naapurikunnat ovat Ger lännessä, Bellver de Cerdanya etelässä ja idässä ja Lles de Cerdanya luoteessa. Pohjoisessa kunta rajautuu Ranskaan.
Kunnasta on matkaa Puigcerdàan 18,9 kilometriä, Andorraan 68,7 km ja maakunnan pääkaupunkiin Gironaan 154,7 km.
Asutuskeskukset.
Merangesin asutuskeskukset ja niiden väkiluvut vuonna 2007:
Eduard Kokoity

Kokoity Džabejy fyrt Eduard (, , , s. 31. lokakuuta 1964 Tskhinvali, Etelä-Ossetian AA, Georgian SNT, Neuvostoliitto) on osseettipoliitikko, Venäjän, Nicaraguan ja Venezuelan tunnustaman Etelä-Ossetian presidentti vuosina 2001–2011.
Kokoity on entinen painija ja Neuvostoliiton olympiajoukkueen jäsen. Hän oli vuoteen 1989 Tskhinvalin komsomolin pääsihteeri. Vuonna 1992 hän muutti Moskovaan, jossa harjoitti liiketoimintaa. Hän palasi vuonna 2001 Etelä-Ossetiaan, jossa hänet marras-joulukuussa 2001 valittiin tasavallan presidentiksi. Kokoity sai merkittävää tukea maan merkittävimpiin kuuluvalta Tedejevin klaanilta. Hänen valintansa jälkeen Tedejevit saivat haltuunsa tullilaitoksen ja liikenteen Transkaukasian valtatiellä. Vuonna 2003 Kokoity erotti Albert Tedejevin asemastaan turvallisuusneuvoston johdossa ja määräsi heidän yksityisarmeijansa riisuttavaksi aseista.
Kokoity valittiin toiselle kaudelle marraskuussa 2006. Myöhemmin Georgian hallitsemilla alueilla järjestettiin oma äänestys, jossa Kokoityn erottama entinen pääministeri Dmitri Sanakojev valittiin Georgian tukeman "Etelä-Ossetian väliaikaisen hallinnollisen entiteetin" johtoon.
Vuonna 2011 Kokoityn entiset ministerit syyttivät häntä korruptiosta ja vwnäjän tukirahojen väärinkäytöksistä ja vaativat ennenaikaiset vaalit.
Crocs

Crocs on muovijalkine, jota on valmistanut Crocs-yhtiö vuodesta 2002. Alun perin malli oli tarkoitettu veneilijöille, mutta se levisi nopeasti laajempaan käyttöön.
Crocsit valmistetaan valamalla kuumennettua etyyleeni-vinyyli-asetaattivaahtoa ("Croslite") muottiin, jossa se saa laajentua lopulliseen muotoonsa. Crocseissa on pitävä pohja, jalkaholvin tuki sekä painauma kantapäälle. Kengät muovautuvat käyttäjänsä jalan muotoon. Niiden ilmareiät tekevät niistä käyttökelpoiset vesiurheilussa.
Crocsin kehittivät ystävykset George Boedecker, Scott Seamans ja Lyndon Hanson. He olivat veneilemässä Meksikossa vuonna 2002, ja Seamans oli ottanut mukaansa tekohartsivaahdosta valmistetut jalkineet, joita valmisti kanadalainen Foam Creations. Miehet totesivat jalkineet erittäin sopiviksi veneen kannelle, koska ne eivät luistaneet eivätkä haisseet märkinä. Miehet tekivät sopimuksen Foam Creationsin kanssa ja alkoivat myydä Crocsiksi nimeämiään jalkineita venenäyttelyissä. Vuonna 2007 Crocs avasi ensimmäiset kauppansa. Vuonna 2004 Crocs osti Foam Creationsin varmistaakseen, että kilpailijat eivät voisi alkaa käyttää Croslitea, kenkien valmistusmateriaalia. Crocs myi valmistajan vuonna 2008.
Veneilijöiden käytöstä Crocsit levisivät nopeasti myös esimerkiksi kokkien, sairaanhoitajien, tarjoilijoiden ja puutarhurien käyttöön. Myös lapset innostuivat värikkäistä jalkineista, ja lapset ja nuoret alkoivat myös koristella Crocsejaan muovisilla napeilla. Aluksi Crocseja myytiin vain veneilykaupoissa ja lainelautailukaupoissa, mutta niitä alettiin myydä myös terveyskaupoissa ja mukavien kenkien kaupoissa sekä marketeissa. Kun reiälliset Crocsit kiellettiin sairaaloissa turvallisuussyistä, Crocs alkoi valmistaa myös reiättömiä malleja. Yhtiö valmistaa samasta materiaalista myös keinoturkisvuorattuja jalkineita, sandaaleita, saappaita ja pukukenkiä.
Crocsien tapaisia halpoja jäljitelmiä tehdään paljon. Crocs on yrittänyt patentoida kenkiensä rakennetta.
Salaki

Salaki ("Salacca zalacca") on palmukasvi. Se on kotoisin Malesiasta ja Indonesiasta. Kaukoidässä salakia arvostetaan erittäin paljon.
Kasvi.
Salakipalmu on lyhytrunkoinen, pieni puu, joka kasvaa sademetsässä suurempien puiden varjossa. Laji voi saavuttaa 4–8 metriä korkeaksi, ja osa rungosta voi olla maan alla. Puu on piikkinen, ja sen hedelmät kasvavat terttuina oksien joukossa, mistä niitä on piikkien takia vaikea poimia. Palmu on yleensä kaksikotinen (hede- ja emikukat eri yksilöissä), mutta Balilla tavataan hermafrodiittisia yksilöitä. Sitä voi lisätä siementen lisäksi myös oksapistokkaista. Salakit kasvavat kosteissa alankometsissä.
Hedelmä.
Salaki on pyöreähkö, noin viiden sentin pituinen hedelmä. Sen punaruskea pinta on kova, kiiltävä ja suomujen peitossa. Sen takia salakia kutsutaankin joskus käärmeenmuniksi. Salakit säilytetään hyvin kylmässä, 1–2 celsiusasteessa lyhyitä aikoja. Salaki säilyy todella huonosti. Hedelmä on taloudellisesti hyvin merkittävä Keski-Aasiassa.
Hedelmäliha.
Salakin vaalea hedelmäliha on muodostunut kolmesta läpinäkyvän kalvon peittämästä osasta, joissa jokaisessa on ruskea siemen. Kypsän salakin malto on melko kuivaa ja kiinteää. Salakin maku on hapanimelä, ja se soveltuu syötäväksi sellaisenaan tai jälkiruoissa paloiteltuna. Salakin siemeniä ja hedelmälihoja peittäviä kalvoja ei syödä.
Bill Tilden

William Tatem Tilden II (10. helmikuuta 1893 Philadelphia, Pennsylvania – 5. kesäkuuta 1953 Los Angeles, Kalifornia) oli yhdysvaltalainen tennispelaaja. Hän oli maailmanrankingin ykkönen vuosina 1920–1925. Tilden valittiin International Tennis Hall of Fame'iin vuonna 1959.
"Urheilulehti" arvioi hänet 2009 kaikkien aikojen kuudenneksi parhaaksi homo- tai biseksuaaliseksi urheilijaksi. Hän voitti Wimbledonin kaksinpelimestaruuden kolmesti vuosina 1920, 1921 ja 1930 sekä nelinpelimestaruuden vuonna 1927.
Saavutukset.
Amatöörina Bill Tilden osallistui 192 turnaukseen ja voitti niistä 138.
 Sekanelinpeli: 1930
 Nelinpeli: 1927
 Nelinpeli: 1918, 1920, 1921, 1922, 1923, 1927
 Sekanelinpeli: 1913, 1914, 1922, 1923
Bysantin–sassanidien sota (540–562)

Bysantin–sassanidien sota käytiin vuosina 540–562.
Valtakunnat olivat sopineen "ikuisen rauhan" keskenään vuonna 532. Tämän jälkeen keisari Justinianus I oli pystynyt aloittamaan suuria sotilasoperaatioita, joiden ansiosta Afrikan pohjoisrannikko ja Italia taas joutuivat Itä-Rooman valtaan (katso vandaalisota ja Goottisota (535–554)). Persian kuningas Khosrau I pelkäsi Itä-Rooman kasvavaa valtaa ja aloitti sodan vuonna 540. Khosrau johti itse armeijaa joka hyökkäsi Syyriaan. Roomalaisia joukkoja johti Justinianuksen serkku Germanus. Khosrau valtasi ja ryösti Antiokian, joka oli huonosti puolustettu. Khosrau yritti myös vallata Daran, mutta epäonnistui. Tämän jälkeen sota levisi Lazicaan, jonka kuningas luopui roomalaisista. 
Khosrau joutui kuitenkin jättämään sotatoimet Lazicassa koska Belisarius saapui jälleen kerran johtamaan Mesopotamian joukkoja. Belisarius teki rohkean hyökkäyksen persialaisten alueelle vuonna 541. Khosrau yritti tämän jälkeen hyökätä Jerusalemia vastaan vuonna 542, mutta Belisarius sai tämän luopumaan tästä aikeesta. Vuonna 543 persialaiset hyökkäsivät roomalaisten Armeniaan ja roomalaiset hyökkäsivät Persarmeniaan. Vuonna 544 Khosrau hyökkäsi Edessaa vastaa, mutta epäonnistui. Tämän jälkeen Khosraun oli valmis aselepoon, joka solmittiin viideksi vuodeksi. Osana sopimusta roomalaiset lupasivat maksaa persialaisille vuosittain 2000 puntaa kultaa. Lazica jätettiin kuitenkin sopimuksen ulkopuolelle ja sota jatkui siellä. Roomalaiset menestyivät hyvin Lazicassa Bessaksen ja Germanuksen pojan Iustinuksen johdolla. Vuonna 557 solmittiin uusi aselepo, johon liitettiin myös Lazica. 
Lopullinen rauha saatiin aikaan vasta vuonna 562. Rauhansopimuksen tuli kestää 50 vuotta ja sen mukaan roomalaiset maksoivat vuosittain suuret lunnaat, mutta he saivat pitää Lazican ja Daran.
Lles de Cerdanya

Lles de Cerdanya on kunta Baixa Cerdanyan comarcassa, Lleidan maakunnassa, Katalonian itsehallintoalueella, Espanjassa. Kunnan pinta-ala on 102,8 neliökilometriä ja asukkaita siellä on 247 (2016). Väestötiheys on noin 2,4 as./km².
Lles de Cerdanyan Baixa Cerdanyaan kuuluvat naapurikunnat ovat Meranges koillisessa, Bellver de Cerdanya ja Prullans lännessä ja Montellà i Martinet etelässä. Lännessä kunta rajautuu espanjalaiseen Alt Urgellin comarcaan, pohjoisessa Andorraan ja koillisessa Ranskaan.
Nykyinen Lles de Cerdanyan kunta muodostui vuonna 1966, kun Músser i Arànserin kunta liitettiin siihen. Lles de Cerdanyan nähtävyyksiä ovat muun muassa Sant Pere de Lles -kirkko sekä Llesin linnan rauniot.
Aransa on Arànserin kylässä sijaitseva murtomaahiihtokeskus. Toinen kunnan murtomaahiihtokeskuksista on nimeltään Lles (Lles Estació d'Esquí i Muntanya) 
Asutuskeskukset.
Lles de Cerdanyan asutuskeskukset ja niiden väkiluvut vuonna 2007:
Sulkapallo kesäolympialaisissa 2008

2008 kesäolympialaisten sulkapalloturnaus käytiin 9.–17. elokuuta. Sulkapallossa järjestettiin viisi kilpailutapahtumaa: miesten ja naisten kaksin- ja nelinpelit sekä sekanelinpeli. Sulkapallo-ottelujen pelipaikkana toimi Pekingin teknillisen yliopiston liikuntasali.
Komeapihta

Komeapihta ("Abies magnifica") on pihtojen sukuun kuuluva havupuu. Lajia esiintyy Yhdysvaltojen länsirannikolla Oregonin ja Kalifornian vuoristoissa. Komeapihta on hyvin läheinen aitopihdan ("Abies procera") kanssa.
Laji kasvaa yleensä 40–60 metriä korkeaksi, rungon halkaisijan ollessa kaksi metriä. Komeapihta on korkealla viihtyvä puu ja sitä esiintyy 1 400–2 700 metrin korkeudella. Nuorten puiden kaarna on pehmeää, väriltään harmaata ja muuttuu pihkarakkuloiden seurauksena vanhojen puiden oranssinpunaiseksi, karkeaksi ja halkeilleeksi. Neulaset ovat 2–3,5 senttiä pitkiä, väriltään sinivihreitä.
Lajia käytetään puutavaraksi ja paperiteollisuuden raaka-aineena. Se on myös suosittu joulukuusena.
Kesäparalympialaiset 1964

Kesäparalympialaiset 1964 järjestettiin Tokiossa Japanissa, jossa järjestettiin myös saman vuoden kesäolympialaiset. Urheilijoita saapui kisoihin 21. maasta yhteensä 375, heistä 307 oli miehiä ja 68 naisia. Avajais- ja päätösseremonioissa oli läsnä silloinen prinssi Akihito ja prinsessa Michiko. Suomi ei ollut kisoissa mukana.
Uutena lajina kisoissa oli 60 metrin pyörätuolikelaus, jota ei ollut vuoden 1960 kisoissa.
Vallinginkylä

Vallinginkylä () on entinen inkerinsuomalainen kylä nykyisen Pietarin kaupungin alueella. Se sijaitsi Katariinanhovinjoen luona nykyisten Kalininin- ja Trefolevinkatujen risteyksessä. Kylä kuului Pietarin Pyhän Marian seurakuntaan.
Vallinginkylän seudulle oli jo Paavali I:n aikana perustettu rautavalimo, sittemin Putilovin tehdas, joka sai neuvostoaikana nimen Kirovin tehdas. Alueella toimi myös englantilaisten johtama manufaktuuritehdas, jossa työskenteli mm. Suomesta muuttaneita suomalaisia. Tehtaiden perustaminen toi seudulle runsaasti venäläistä väestöä. Kylälaisille maanviljeilys jäi syrjemmäksi ja kylän alue slummiutui nopeasti.
Vallinginkylän suomalainen koulu oli perustettu vuonna 1874. Se oli seurakunnan hallinnassa oleva ns. alustava kirkkokoulu, kolmivuotinen. Tärkeimmät oppiaineet olivat uskonto, suomen- ja venäjänkieli sekä laskento. Vuonna 1888 kylässä asuneet suomalaiset lahjoittivat Pyhän Marian seurakunnalle tontin, jolle rakennettiin koulutalo ja 1900-luvun alussa rukoushuone.
Kurt Leucht

Kurt Leucht (13. maaliskuuta 1903 – 2. marraskuuta 1974) oli saksalainen kreikkalais-roomalaisen tyylin painija.
Leucht voitti olympiakultaa 58 kilogramman painoluokassa 1928 Amsterdamin kisoissa. 1931 EM-kisoissa Prahassa hän saavutti hopeaa 56 kilogramman painoluokassa.
Krates

Krates (, ) on kreikkalainen nimi. Se voi viitata seuraaviin henkilöihin:
Dassault Étendard IV

Dassault Étendard IV on ranskalainen suihkukäyttöinen laivaston tiedustelulentokone (versio IVP) ja rynnäkköpommikone (versio IVM). Kone oli lentotukialusta käyttävä.
Konetyypin kehitys.
Dassault-yhtymän tehtäväksi annettiin kehittää Nato-standardit täyttävä kevyt, yksimoottorinen ja suihkukäyttöinen rynnäkköpommittaja, joka kykenisi toimintaan päällystämättömiltä lentokentiltä. Kone suunniteltiin aliäänikoneeksi eli subsooniseksi, mikä tarkoittaa, ettei se ylitä äänen nopeutta matalalennossa. Ensilento koitti vuonna 1958. Tehtävään tuli valituksi Fiat G.91 -konetyyppi.
Étendard oli osoittautunut moottoriltaan alitehoiseksi, mutta yhtiön omalla riskillä Marcel Dassault jatkoi tyypin kehittelyä. Ranskan laivaston käyttöön tuotettiin kaksi käyttötarkoitukseltaan poikkeavaa alatyyppiä. Kummankin palvelusura aloitettiin vuonna 1962. Koneen edessä on taitettava putki ilmatankkausta varten.
Étendardista kehitettiin edelleen tehokkaammalla moottorilla ja raskaammin aseistettu Super Étendard. Koneet vedettiin palveluksesta 1991 ja korvattiin pääosin Dassault Rafalella.
Tekniset tiedot.
Dassault Étendard IV
Sutela (Pietari)

Sutela () on entinen inkerinsuomalainen kylä ja historiallinen kaupunginosa Pietarin kaupungin alueella. Se sijaitsee Obvodnyi-kanavan eteläpuolella Moskovan ja Vytebskin rautateiden välissä Sutelanjoen () rannalla. Kylä kuului Pietarin Pyhän Marian seurakuntaan.
Vuonna 1756 Sutelan lähelle perustettiin ortodoksinen ja luterilainen Volkovon hautausmaa (), jotka ovat kaupungin vanhimpia edelleen käytössä olevia hautapaikkoja.
Latifa

Latifa Bint Alayah al-Arfaoui (), taiteilijanimeltään vain Latifa (لطيفة; s. 14. helmikuuta 1961) on tunisialainen laulaja. Hän syntyi Manoubassa ja osoittautui varhain musikaalisesti lahjakkaaksi. Hän opiskeli Tunisiassa ja sitten Egyptissä. 
Latifa aloitti levytystensä julkaisemisen 1980-luvulla. Hän on noussut yhdeksi arabimaailman kuunnelluimmista artisteita, ja hän saikin World Music Awardin vuonna 2004.
Latifalla on levytyssopimus Rotanan kanssa.
Kesäparalympialaiset 1968

Kesäparalympialaiset 1968 järjestettiin Tel Avivissa Israelissa 4–13. marraskuuta. Alun perin kisat oli tarkoitus järjestää Méxicossa, Meksikossa, joka oli valittu järjestämään samana vuonna järjestetyt olympialaiset. Kuitenkin vuonna 1966 Meksikon hallitus vetäytyi pois vastuusta järjestää vuoden 1968 paralympialaiset. Paralympialaisten alkuperäinen ideoija, Sir Ludwig Guttmann, halusi kuitenkin jatkaa kisojen perinnettä ja hyväksyi Israelin hallituksen kutsun järjestää kisat Israelissa.
Kisat avattiin 4. marraskuuta Jerusalemin Heprealaisen yliopiston areenalla 10 000 henkilön läsnä ollessa. Kisoihin osallistui 750 urheilijaa 29 maasta. Vuoden 1968 kisojen uusina lajeina esiteltiin nurmikeilailu eli lawn bowls, naisten koripalloilu ja miesten 100 metrin pyörätuolikelaus. Kisojen päätösseremonia järjestettiin Tel Avivissa. Kisat avasi ja päätti silloinen varapääministeri Yigal Allon.
Jättipalsami

Jättipalsami ("Impatiens glandulifera") on suurikokoinen, yksivuotinen ja hyvin kilpailukykyinen palsamikasvi. Laji on kotoisin Himalajalta, mutta se on levinnyt puutarhakarkulaisena laajoille alueille vieraslajiksi muun muassa Suomessa. 
Ulkonäkö ja koko.
Suomessa jättipalsami kasvaa yleensä 100–200 cm korkeaksi, mutta joskus jopa yli kolmemetriseksi. Mehevä, lähes haaraton varsi on pehmeän vihreä, osin punaisen sävytteinen. Alemmat lehdet ovat vastakkain, ylemmät tavallisesti kolmittain. Lehdet kasvavat 5–25 senttimetrisiksi ja ovat suikeita, paksuja sekä tiheä- ja suippuhampaisia. Lehtipuoliskossa on 30–45 hammasta. Kukinto on 5–12 kukkainen terttu. Isokokoiset kukat ovat huppumaisia ja kannuksellisia, eri asteisesti punaisia, joskus myös valkoisia. Jättipalsami kukkii Suomessa heinä-syyskuussa.
Levinneisyys.
Jättipalsami on alun perin kotoisin Himalajan alueelta Intiasta. Koristekasviksi muun muassa Eurooppaan tuotu laji on päässyt nopeasti villiintymään. Nopeaa leviämistä ovat tehostaneet erityisesti jättipalsamin siemenkodat, jotka räjähtävät auki kosketettaessa. Siemenet saattavat tällöin lentää jopa 7 metrin päähän. Esimerkiksi Etelä-Englannissa laji levisi 1839–1855 välisenä aikana useimpien jokien ja purojen rannoille, tosin osaksi ihmisen avustamana.
Suomessa jättipalsamia tavataan asutuksen liepeillä jo Etelä-Lappia myöten. Lajilla ei ole Suomen luonnossa luontaisia vihollisia, mikä edistää sen leviämistä. Nykyisin jättipalsami on yleisin palsamilaji Suomen luonnossa.
Elinympäristö.
Alkuperäisellä esiintymisalueella jättipalsami kasvaa vuoristossa 1 800 metristä aina puurajalle saakka 4 000 metriin. Muualla jättipalsami on levinnyt vieraslajina puutarhoista luontoon. Se viihtyy erityisesti rannoilla, ojanvarsissa, kosteissa metsissä ja kaatopaikoilla. Laji on viime vuosikymmeninä yleistynyt Suomessa nopeasti. Nopeasti yleistyvän, suurikokoisen jättipalsamin hävittämistä suomalaisesta luonnosta on ryhdytty 2000-luvulla vaatimaan yhä useammin. Jättipalsami on vahva kilpailija, joka kykenee monin paikoin syrjäyttämään alkuperäistä kasvistoa. Paras keino hävittää jättipalsami sen valtaamilta alueilta on kitkeä se ennen siemenkotien muodostumista. Jättipalsami irtoaa helposti juurineen.
Jättipalsamissa esiintyviä kasvinsyöjiä ovat ainakin seuraavat lajit: juurikaskirva ("Aphis fabae"), horsmakiitäjä ("Deilephila elpenor"), "Impatientinum balsamines", "Siobla sturmi" ja palsamikenttämittari ("Xanthorhoe biriviata").
Käyttö.
Jättipalsami on vanha puutarhojen koristekasvi ja sitä on istutettu myös mehiläiskasviksi. Nykyään lajia kuitenkin näkee useammin puutarhoista luontoon karanneena kuin puutarhoissa. Laji sietää myös varsin varjoisia kasvupaikkoja, mikä lienee osasyy sen aiempaan suosioon puutarhoissa.
Ruokaisat ja nuoret versot käytettävissä parsan lailla.
Joseph Pilato

Josef Francis Anthony Pilato Jr. (16. maaliskuuta 1949 – 24. maaliskuuta 2019) oli yhdysvaltalainen elokuva- ja ääninäyttelijä. Hänen tunnetaan kenties parhaiten George A. Romeron elokuvasta "Elävien kuolleiden päivä", jossa hän näytteli pahansuopaa kapteeni Rhodesia.
Sivurooleissa hän on esiintynyt muun muassa elokuvissa "Dawn of the Dead" ja "Pulp Fiction", sekä ääninäytellyt sarjassa "Digimon".
Liisa Savolainen

Liisa Savolainen (5. elokuuta 1897 Pietari – 31. elokuuta 1920 Pietari) oli pietarinsuomalainen kommunisti, joka oli yksi Kuusisen klubin murhien uhreista. 
Savolainen oli pietarilaisen työmiehen tytär, joka kuului Suomen kommunistisen puolueen perustajajäseniin. Hän työskenteli Jukka Rahjan sihteerinä sekä toimitsijana ja konttoristina SKP:n sotilasjärjestössä.
Savolainen kuoli SKP:n ”revolveriopposition” tekemien niin sanottujen Kuusisen klubin murhien uhrina 31. elokuuta 1920 Pietarissa. Savolainen on haudattu yhdessä seitsemän muun uhrin kanssa Pietarin Mars-kentälle, ja hänen nimensä löytyy paikalla olevasta Elokuun kommunardien hautakivestä.
Tom Walsh

 
Tom Walsh (s. 22. huhtikuuta 1983 Arlington, Massachusetts) on yhdysvaltalainen jääkiekkopuolustaja.
Ura.
Walsh pelasi yliopistosarjassa Harvardin yliopiston joukkueessa neljä kautta (2002–2006). Tämän jälkeen Walsh siirtyi AHL:ssa pelaavaan San Jose Sharksin farmijoukkue Worcester Sharksiin kaudeksi 2006–2007. Osan kaudesta Walsh pelasi ECHL-sarjassa Fresno Falconsin joukkueessa. Kaudeksi 2007–2008 Walsh kuitenkin vakiinnutti paikkansa Worcesterin puolustuksessa, ja pelasi koko kauden AHL:ssä.
Walsh siirtyi kaudeksi 2008–2009 SM-liigaan HIFK:hon. Walsh pelasi HIFK:ssa 30 ottelua, mutta osapuolet purkivat sopimuksensa tammikuussa, ja Walsh palasi tämän jälkeen kotimaahansa kuntouttamaan olkapäätään. Britannian pääsarjajoukkue Belfast Giants hankki Walshin joukkueeseensa kaudeksi 2009–2010. Walsh lopetti uransa keväällä 2010.
Ferdinand T. Kettunen

Ferdinand Teodor Kettunen (18. tammikuuta 1889 – 31. elokuuta 1920 Pietari) oli suomalainen kommunisti. Hän oli yksi Kuusisen klubin murhien uhreista. 
Pietarilainen metallimies Ferdinand Kettunen oli mukana maanalaisessa toiminnassa jo vuoden 1905 aikana. Kettunen oli aktiivinen Venäjän sosialidemokraattisen työväenpuolueen bolševikkisiivessä vuodesta 1906 alkaen. Hän oli vuonna 1920 toimitsijana SKP:n sotilasjärjestössä.
Kettunen kuoli SKP:n ns. revolveriopposition suorittamien Kuusisen klubin murhien uhrina 31. elokuuta 1920 Pietarissa. Hänet on haudattu yhdessä muitten uhrien kanssa Pietarin Mars-kentälle ja hänen nimensä löytyy kentällä sijaitsevasta "Elokuun kommunardien hautakivestä".
Willis Ochieng

Willis Ochieng (s. 10. lokakuuta 1981) on kenialainen jalkapallomaalivahti. Hän edusti vuosina 2007–2010 Veikkausliigan IFK Mariehamnia. Hän siirtyi maarianhaminalaisjoukkueeseen kaudeksi 2007 Ruotsin 2-divisioonassa pelaavasta Skellefteå FF:sta. Ochieng on myös pelannut Kenian maajoukkueessa.
Keskusrikospoliisi etsii Ochiengia korruptioepäilyjen vuoksi jotka liittyvät singaporelaiseen Wilson Raj Perumaliin. Tämän väitetään maksaneen Ochiengille kahdesta ottelusta 50 000 euroa. Julkisuudessa esitetyistä väitteistä huolimatta Veikkaus ei ole seurannut Mariehamn IFK:n pelejä kaudella 2010. Ochieng tiettävästi pelaa Tansaniassa Simba SC:ssa.
Juho Viitasaari

Juho (Jukka) Theodor Viitasaari (30. tammikuuta 1891 Orivesi – 31. elokuuta 1920 Pietari) oli suomalainen kommunisti joka oli yksi Kuusisen klubin murhien uhreista. 
Helsinkiläinen leipuri Jukka Viitasaari oli ollut mukana perustamassa Suomen kommunistista puoluetta vuonna 1918. Hän toimi vuonna 1920 punaupseerina Pietarissa.
Viitasaari kuoli SKP:n ns. revolveriopposition suorittamien Kuusisen klubin murhien uhrina 31. elokuuta 1920 Pietarissa. Hänet on haudattu yhdessä muitten uhrien kanssa Pietarin Mars-kentälle ja hänen nimensä löytyy kentällä sijaitsevasta "Elokuun kommunardien hautakivestä".
Kesäparalympialaiset 1972

Kesäparalympialaisia 1972 ei järjestetty Münchenissä, kuten saman vuoden olympialaiset, koska olympialaisten järjestelijät ilmoittivat että olympiakylä tultaisiin sulkemaan olympialaisten jälkeen ja siitä tehtäisiin yksityisasuntoja. Kun muita sopivia majoituspaikkoja ei löytynyt Münchenistä, tarjoutui Heidelberg järjestämään paralympialaiset. Länsi-Saksan liittopresidentti Gustav Heineman avasi kisat, joihin osallistui 1 004 urheilijaa 41 maasta, 2. elokuuta 1972.
Vuoden 1972 paralympialaisissa oli näytöslajeina muun muassa maalipallo ja 100 metrin juoksu sokeille ja näkövammaisille. Tämä tarkoitti sitä, että nämä vammaluokat olivat ensimmäisen kerran mukana kisoissa, vaikkakin vain näytöslajeissa.
Toshihiro Takeda

Toshihiro Takeda (s. 1975) on Kahjot Ninjat -kilpailun yksi tähdistön jäsenistä. Hän on gifulainen palomies. Takedan ensiesiintymisen ohjelmassa tapahtui 24-vuotiaana viidennessä Kahjot Ninjat -ohjelmassa. Silloin hän pääsi toiselle tasolle, mutta epäonnistui hämähäkinnousussa. Hän on ainoa tähdistön jäsen, joka ei ole päässyt viimeiselle tasolle. Hän on läpäissyt ensimmäisen tason 12 kertaa ja toisen tason 10 kertaa.
Alla on tulokset Takedan tuloksista Kahjot Ninjat kilpailuissa ja numero ja este missä hän epäonnistui.
Tähdellä merkittyjen esteiden suomenkielistä nimeä ei tiedetä.
† Takedan olkapää murtui hänen pudotessaan veteen.
^Takedan olkapää meni sijoiltaan läpäistessään Wing Slider-estettä.
Digitaalinen valokuva

Digitaalinen valokuva on digitaalikameran matriisikennolle valotettu fotonien varausta ilmaiseva digitaalinen tiedosto, jota voidaan tarkastella esimerkiksi tietokoneen näytöllä. Siitä täytyy tehdä valokuvavedos ennen kuin tiedosto saadaan käsin kosketeltavaan muotoon. Valokuvista voidaan tehdä digitaalisia vedoksia myös kuvanlukijalla.
Valokuvavedos valmistetaan joko valottamalla "immateriaalinen" digitaalinen tiedosto valonherkälle vedostusmateriaalille. Vedostusmateriaali on usein paperipohjaista, mutta se voi olla muovia tai siitä voidaan tehdä digitaalinen vedos esimerkiksi portable document format pdf-muotoon. Digitaalista vedostusta kutsutaan yleisesti tulostamiseksi. Digitaalinen vedos voidaan tehdä myös painomenetelmällä. Digitaalinen vedos voi olla paitsi valoherkälle materiaalille vedostettu, myös esimerkiksi painomusteella eri materiaaleille siirretty painokuva, digitaalinen tuloste tai valokopio. Digitaalinen valokuva voidaan tuottaa myös "aineettomana" "immateriaalisena" vedoksena valkokankaalle tai näyttöpäätteelle.
Digitaalinen valokuva mediafuusiossa.
Digitaalisuus on laajentanut valokuvan käyttöä monella tavalla. Digitaaliset minilaboratoriot hyödyntävät yhtä lailla filmiä kuin digitaalista kuvatiedostoa originaalinaan. Tämä on yksinkertaistanut valokuvausprosessia. Samalla prosessilla voidaan valmistaa aidolle valokuvapaperille vedostetut kuvat niin värinegatiiveista, mustavakoisista negatiiveista, dioista kuin digitaalisista tiedostoista. Samalla voidaan helposti valmistaa yksilölliset postikortit, kalenterit ja valokuva-albumit. Valokuvia voidaan helposti tilata verkon kautta tai kuvakioskeista.
Valokuvalle on tullut uusia digitaalisia sovellutuksia. Internetistä on tullut valokuvan suurin jakelukanava. Valokuvaa pystytään hyödyntämään entistä tehokkaammin niin perhekuvissa kuin tarkkailukameroissa kasvojentunnistuksen ansiosta. Digitaalinen kamera tekee kuvausvaiheessa korjauksia kuvaan muun muassa tarkentaen kasvoihin ja poistaen epäterävyyttä. Valokuvan muokkaus oli ennen vaikeaa ja vain kehittyneiden harrastelijoiden tai ammattilaisten puuhaa. Nyt helpot kuvankäsittelyohjelmat ovat tehneet siitä monelle perhekuvaajalle osan valokuvausta. Valokuvalla voidaan jopa huijata tulevia sukupolvia.
Paul Raud

Paul Raud (22. lokakuuta 1865 – 22. marraskuuta 1930, Tallinna) oli virolainen taidemaalari, joka kaksoisveljensä Kristjan Raudin (1865–1943) kanssa kuuluu Viron kansallisen taiteen uranuurtajiin. Hän oli myös ensimmäinen virolainen taidemaalari, joka alkoi elääkseen maalata muotokuvia.
Raud opiskeli Düsseldorfin taideakatemiassa vuosina 1888–1894. Palattuaan Viroon hän keskittyi ensisijaisesti realististen muotokuvien maalaamiseen. Hän teki myös impressionistisia maisemamaalauksia. Hän maalasi vuonna 1902 Tallinnan Pyhän Hengen kirkkoon alttaritaulun "Kristus ristillä".
Raud sai vuonna 1911 piirustuksenopettajan paperit Pietarin taideakatemiasta ja toimi vuodesta 1914 piirustuksenopettajana Tallinnassa. 1920-luvulla hän oli opettajana valtion taidekoulussa.
NHL 09

NHL 09 on EA Sportsin kehittämä jääkiekkoaiheinen urheilupeli, joka on osa NHL-pelisarjaa. Peli julkaistiin Yhdysvalloissa ja Kanadassa 9. syyskuuta 2008 ja Suomessa 25. syyskuuta 2008. PS3-versio oli alun perin tarkoitus julkaista Suomessa 11. syyskuuta 2008, mutta julkaisu myöhästyi 20. syyskuuta asti. Xbox 360 -versio julkaistiin kuitenkin jo 11. syyskuuta. Peli on saatavilla PlayStation 3-, Xbox 360- ja PlayStation 2 -konsoleille sekä Windowsille. 
Pelin Xbox 360-version kannessa on ruotsalainen Nicklas Bäckström ja PS3-version kannessa kanadalainen Dion Phaneuf.
Pelin Windows -versio on käännetty PlayStation 2 -versiosta.
Uudistukset.
"NHL 09" -pelissä on paljon uudistuksia. Be A Pro -tilassa pelaaja aloittaa AHLstä yhdellä pelaajalla ja yrittää nousta NHL-joukkueen kokoonpanoon. Pelaajaa arvioidaan yli kuudellakymmenellä eri osa-alueella. Create-a-play breakoutsissa voi hallita kokonaan pelaajan omistamaa joukkuetta, ja sen taktiikkaa omalta puolustusalueelta vastustajan päähän. Defensive skill stickin ominaisuuksia on muutettu helpomman puolustamisen suuntaan. Se antaa pelaajan katkaista syöttöjä ja nostaa vastustajan mailaa juuri ennen kuin vastustaja on syöttämässä. Yli 300 eri animaatiota tappelusta ja taklaamisesta tulee uuteen psyykkisyyteen pohjautuvaan taklaus- ja tappelumoottoriin. Moottoria ei tulla käyttämään "NHL 09":ssä, mutta sillä tuotettiin pelin yli 300 animaatiota jotka nähdään itse pelissä. Pelissä on myös uutena liigana Venäjän Superliiga edelliseltä vuodelta.
Pelissä on myös uusi online-liiga, jossa voi luoda 10 pelaajan joukkueita. Otteluun voi laittaa vain 6 pelaajaa joukkuetta kohden. Jokainen peli tullaan tallentamaan tilastoiltaan organisaatioon, ja asettamaan ranking-pisteitä joukkueelle kilpaillessaan muita joukkueita vastaan. Tietyn ajan päästä parhaat joukkueet menevät pudotuspeleihin ja taistelevat EA:n valitsemista palkinnoista. Pelaajan tilastot tallennetaan mikä pitää pelaajan pisteet ajan tasalla ja näyttävät parhaimmat pelaajat oikeilla nimillä pelinimen sijaan. Pelissä on myös mahdollisuus laittaa yksinkertaiset "NHL 94" -näppäimet, jotka auttavat pelaajaa tottumaan peliin paremmin. Päänäppäimet tekevät suurimman osan työstä, kuten X/A-näppäimestä syöttää ja O/B-näppäimestä laukaisee oikean analogisen sauvan sijasta.
Pelissä on myös uudentapainen One handed dekes -harhautus, jolla voi suojata kiekkoa yhdellä kädellä. Demo on julkaistu PlayStation Networkiin ja Xbox Liveen. Peli sisältää normaalin pelin kolmannen erän, uuden Be-A-Pro moden kolmannen erän ja opetustoiminnon tärkeimpiin komentoihin. Demossa on mahdollista pelata vain Pittsburgh Penguins ja Detroit Red Wings joukkueilla. Jim Hughson ja Craig Simpson ovat PC:n ja PlayStation 2:n peleissä selostamassa, kun taas Gary Throne ja Bill Clement selostavat Xbox 360 ja PlayStation 3 -versioilla pelikuvan perusteella.
Vastaanotto.
"NHL 09" sai yleisesti hyvää palautetta. Se on saanut seitsemän kertaa "vuoden paras urheilupeli" palkinnon.
Soundtrack.
Peli sisältää myös kappaleita, jotka soitetaan ainoastaan pelitauoilla, eikä niitä voi nähdä EA Traxin ruudulla:
Custom-kappaleita voi lisätä, tosin ainoastaan Xbox 360-versiossa.
Saga (kylä)

Saga on kylä Gerin kunnassa Baixa Cerdanyan comarcassa Gironan maakunnassa Katalonian itsehallintoalueella Espanjassa. Kylässä oli vuonna 2015 kaksikymmentäkuusi asukasta.
Kylässä sijaitsee vanha Saint Eugenian kirkko, joka edustaa romaanista tyyliä.
Portbousta Sabiñánigoon kulkeva N-260-tie kulkee kylän läpi.
Syväekologia

Syväekologia on maailmankatsomus, joka korostaa ihmisen yhteenkuuluvuutta luonnon kanssa. Syväekologian mukaan elämää tulee kunnioittaa ja luonnolla ja biodiversiteetillä on itseisarvo. Ihmisillä ei katsota olevan oikeutta tyydyttää toissijaisia tarpeitaan muiden lajien ensisijaisten tarpeiden kustannuksella. Syväekologia korostaa elämistä harmoniassa luonnon kanssa ja vastustaa tarpeetonta kulutusta.
Norjalainen filosofi Arne Næss muotoili syväekologian käsitteen ja periaatteet ensimmäisen kerran vuonna 1972 Bukarestissa konferensissa nimeltä 3rd World Future Research Conference. Konferenssiesitelmässään Næss tekee eron "pinnalliseen ekologiaan" ja "syväekologiaan". 
Næssin mukaan syväekologia perustuu kaiken elämän moraaliseen kunnioittamiseen. Katsomus sisältää humanismin, mutta laajentaa sen periaatteita myös ihmisen ja luonnon väliseen suhteeseen. Næssin ajatteluun vaikuttivat filosofi Baruch Spinoza ja väkivallan vastustaja Mahatma Gandhi. Lisäksi Næssin syväekologiaan vaikutti voimakkaasti Martin Heideggerin teknologiakritiikki. Næss katsoi, että väkivalta ja muiden elollisten, niin ihmisten kuin muidenkin eliöiden, vahingoittaminen on aina väärin.
Syväekologian periaatteet ja ekosofi N.
Arne Næssin kehittämät syväekologian periaatteet:
Näiden periaatteiden pohjalta Næss kehitti ajattelumallin, jota hän kutsui nimeltä ”ekosofi N”. Ekosofialla hän tarkoitti viisautta elämisessä ja asumisessa. Ekosofi N on Næssin henkilökohtainen ekosofia. Hänen mukaansa jokainen yksilö, yhteisö ja kulttuuri kehittää omat periaatteensa omista lähtökohdistaan käsin.
Syväekologia Suomessa.
Suomessa syväekologiaa edustavat "Elonkehä"-lehti ja Vihreä Elämänsuojelun Liitto. Vihreä Elämänsuojelun Liitto perustettiin vuonna 1987 ja sitä olivat perustamassa muun muassa Pentti Linkola, Eero Paloheimo ja Matti Sarmela.
Markku Huusko

Markku Johannes Huusko (s. 6. toukokuuta 1963 Uusikaupunki) on yksi nykyaikaisen Uuden Suomen perustajista ja toimi sen päätoimittajana 2007–2019. 
Huusko syntyi lääkintöneuvos Simo Huuskon ja Raija Noposen perheeseen. Hän valmistui vuonna 1989 valtiotieteiden maisteriksi Helsingin yliopistosta pääaineenaan kansantaloustiede. Huusko sai töitä Uuden Suomen taloustoimittajana vuonna 1990 ja oli siellä lehden lopettamiseen asti syksyllä 1991. 
Ennen siirtymistään vuonna 2007 verkossa henkiin herätetyn Uuden Suomen vetäjäksi hän toimitti Arvopaperi-lehden nettipalvelua, minkä ohella hän osallistui sijoittamiseen erikoistuneen "Perjantaipörssi"-tv-ohjelman juontamiseen Yleisradiossa. Aikaisemmin Huusko työskenteli Kauppalehdessä vuoteen 2000 pörssitoimittajana, New Yorkin kirjeenvaihtajana ja uutispäällikkönä.
Pianosonaatti nro 6 (Beethoven)

Ludwig van Beethoven sävelsi kuudennen pianosonaattinsa F-duuri op. 10 vuosina 1796 – 1798. Se julkaistiin jälkimmäisenä mainittuna vuonna.
Teoksen kesto on noin 14 minuuttia. Teos on omistettu Anne Margarete von Brownelle.
Osat.
Teoksessa on kolme osaa:
Teoksen ensimmäinen ja kolmas osa ovat sonaattimuotoisia.
Tuomo Manninen

Tuomo Manninen (s. 1962 Jyväskylä) on suomalainen valokuvaaja. Hän asuu ja työskentelee Helsingissä.
Manninen on kuvannut ryhmämuotokuvia vuodesta 1995 lähtien ympäri maailmaa. Hänen kansainvälinen läpimurtonsa tapahtui Venetsian biennaalissa 2001. Tämän jälkeen Mannisen näyttelyitä on ollut ympäri maailmaa, muun muassa Rencontres d’Arles -valokuvafestivaaleilla 2007.
Ryhmämuotokuvien näyttelyn "Me/We" 2008 esittelyssä todetaan: ”Mannisen ryhmämuotokuvat risteilevät dokumentaation ja dramatisoinnin välimaastossa, huolelliset sommitelmat yhdistyvät hetken tallentamiseen. Ryhmä muovaa ja rakentaa jokaisen yksilön identiteettiä, mutta samalla se häivyttää eritteleviä yksilöllisiä piirteitä. Manninen osoittaa, että merkityksellisyydestään huolimatta ryhmä ei voi koskaan lopullisesti määrittää ihmistä.”
Justin Cook

Justin Ryan Cook (s. 4. huhtikuuta 1982 Lubbock, Texas, Yhdysvallat) on yhdysvaltalainen tuottaja ja ääninäyttelijä, joka työskentelee englanniksi dubattujen animesarjojen ja elokuvien parissa. Parhaiten Cook tunnetaan YuYu Hakushosta, jossa hän ääninäyttelemisen lisäksi toimi tuottajana ja ohjaajana.
Ura.
Cook aloitteli uraansa ääninäyttelijänä vuonna 2000, kun hän toimi sitä ennen FUNimationille dubbausten äänittäjänä Dragon Ball Z -spesiaalien parissa. Puolen vuoden jälkeen Christopher Sabat pyysi Cookia koe-esiintymään. Hän sai ensimmäiseksi roolikseen Denden samaisesta Dragon Ball Z -animesta, minkä jälkeen Cook on tehnyt monipuolisesti äänirooleja ja tuottanut englanniksi käännettyjä animesarjoja.
Borneonpiispahaikara

Borneonpiispahaikara ("Ciconia stormi") on kattohaikaroihin kuuluva lintulaji. Se on erittäin uhanalainen.
Koko ja ulkonäkö.
Borneonpiispahaikara kasvaa noin 75–91-senttiseksi. Se on suurimmaksi osaksi musta, mutta höyhenpeitteessä on myös valkoisia alueita. Nokka on punainen, ja silmää ympäröi keltainen rengas. 
Levinneisyys.
Borneonpiispahaikaraa on tavattu Borneon saaren lisäksi Sumatralla, Thaimaan eteläisimmissä osissa sekä Malesian niemimaalla. Populaation kooksi arvellaan 250-500 yksilöä. Borneonpiispahaikaraa uhkaavat etenkin metsien hakkuut. Laji on suojeltu Thaimaassa, Malesiassa ja Indonesiassa.
Leonídas Pýrgos

Leonídas Pýrgos (, 1871 Mantíneia – ?) oli kreikkalainen miekkailija, joka voitti kultaa vuoden 1896 kesäolympialaisissa ammattilaisten florettiturnauksessa. Turnaukseen osallistui vain kaksi miekkailijaa, Pýrgos ja ranskalainen Joanni Maurice Perronet. Pýrgos voitti Perronetin osumin 3-1. Voittonsa myötä Pýrgoksesta tuli nykyaikaisten olympialaisten ensimmäinen kreikkalainen olympiavoittaja.
Niin sanottu elämäni

Niin sanottu elämäni ("My So-Called Life") on yhdysvaltalainen teini-ikäisille suunnattu televisiosarja. Sarjaa esitettiin Yhdysvalloissa 25. elokuuta 1994 – 26. tammikuuta 1995. Sen tuottaminen lopetettiin 19 jakson jälkeen huonojen katsojalukujen vuoksi.
Sarjan päähenkilö on Angela Chase on 15-vuotias high schoolia käyvä tyttö tavanomaisine teiniongelmineen. Sarja sai hyviä arvioita kyyniselle 1990-luvun televisio-ohjelmistolle epätavallisesta realistisuudestaan, jopa vanhemmat oli kuvattu nuortenelokuville tavallisten tyypittelyjen sijaan uskottaviksi henkilöiksi omine keski-iän ongelmineen. 
Sarja käynnisti sekä pääosan esittäjän Claire Danesin että Jared Leton näyttelijänurat.
Teokset.
Sarjasta on tehty kaksi kirjaa:
Ryan Owens

Ryan Jay Owens (20. lokakuuta 1980) on yhdysvaltalainen lentopalloilija, joka on pelannut  vuodesta 2002 asti Euroopassa, Etelä-Amerikassa ja Aasiassa.Hän esiintyi Tampereen Isku-Volleyn riveissä lentopallon SM-liigassa kaudella 2008-09. Owens teki paluun Suomen lentopalloliigaan kaudeksi 2015-16, kun hän solmi Hurrikaani Loimaan kanssa sopimuksen.
Owens on pelannut urallaan Suomen lisäksi Belgiassa, Tanskassa, Watarissa, Tšekissä, Puerto Ricossa, Brasiliassa, Kreikassa, Koreassa, Italiassa ja Indonesiassa.
Ura.
Nuoruusvuodet.
Owens aloitti lentopallon pelaamisen vasta 16-vuotiaana lukioikäisenä. Vuotta myöhemmin valmistuessaan lukiosta Owens siirtyi yliopistoon, jossa hän jatkoi lentopallouraansa. Hän pelasi kahdessa eri yliopistojoukkueessa: Dominican Universityssa ja Kendall Collegessa.
Ammattilaisura.
Opiskeluvuosien jälkeen Owens aloitti ulkomailla mittavan kansainvälisen uransa. Hän pelasi ensimmäisen kautensa kansainvälisillä kentillä Belgian liigassa, VBC Guibertin joukkueen riveissä. Seuraavan kautensa hän pelasi Saksan Bundesliigassa, VC Markranstaedtin riveissä siirtyen tämän jälkeen Tanskan pääsarjaan, josta ura jatkui Qatarin pääsarjaan ja Tšekin A1-liigaan. Kaudella 2005-06 Owens pelasi Puerto Ricon Superliigassa, jonka jälkeen hän siirtyi Brasilian Superliigaan.
Tämän jälkeen Owens matkasi takaisin Eurooppaan, Kreikan pääsarjaan Ethnikos Alexandroupolis riveihin. Kreikka-pestin jälkeen hän teki sopimuksen Tampereen Isku-Volleyn kanssa, SM-liigaan. Suomessa vietetyn kauden jälkeen Owens palasi Kreikan pääsarjaan jatkamaan ammattilaisuraansa kahdeksi vuodeksi. Sen jälkeen koitti kausi Korean pääsarjassa ja Italian A1-liigassa. Kaudella 2014-15 amerikkalaispelaaja pelasi kotimaassaan.
A-maajoukkue.
Vuonna 2005 Owens valittiin kahdeksantoista pelaajan Yhdysvaltojen maajoukkueryhmään, johon hän kuului myös kausilla 2007 sekä 2008. Hän taisteli tiukasti paikasta Yhdysvaltojen vuoden 2008 olympiajoukkueeseen. Pekingin kisat jäivät lopulta haaveeksi. USA:n maajoukkueryhmässä Owens on ollut mukana myös kausilla 2010 ja 2013.
Muuta.
Owens omaa kovan ulottuvuuden, kun hän ponnistaa peräti 365 senttimetrin korkeuteen. Hän on 201cm pitkä ja painaa 95kg.
Beijing 2008 (videopeli)

Beijing 2008 on Eurocomin kehittämä ja Segan julkaisema urheilupeli. Peli on julkaistu Euroopassa 27. heinäkuuta 2008 ja Pohjois-Amerikassa 5. elokuuta 2008. Peli on julkaistu PlayStation 3:lle, Windowsille ja Xbox 360:lle. 
Peli perustuu vuoden 2008 Pekingin kesäolympialaisiin. Pelissä voi kisailla 34 eri lajissa. Pelissä voi myös valita maan ja päättää sille osallistujat olympialaisiin. 
Yksinpelin lisäksi pelissä on moninpelimahdollisuus, joka onnistuu joko jaetulta ruudulta, lähiverkossa tai netissä.
Citroën Acadiane

Citroën Acadiane on Citroënin vuosina 1978–1987 valmistama pieni tavara-auto, joka perustui Dyane-malliin. Se korvasi Citroën 2CV -malliin perustuneen Citroën AK400:n. Espanjassa ja Portugalissa autoa myytiin nimellä Dyane 400.
Acadianessa oli periaatteessa sama takaosa kuin AK400:ssa.
Mallin nimessä ”Aca” on edeltäjämallin mallimerkintä AK ranskaksi lausuttuna. ”Diane” taas otettiin Dyane-nimestä.
Ben Wallace

Ben Wallace (s. 10. syyskuuta 1974 White Hall, Alabama) on yhdysvaltalainen uransa päättänyt NBA-sarjan koripalloilija. Hänen pelipaikkojaan olivat iso laitahyökkääjä ja sentteri. Wallacea pidetään yhtenä kaikkien aikojen puolustajista NBA:ssa ja hänet onkin valittu 4 kertaa NBA:n parhaaksi puolustajaksi.
Wallacen muita saavutuksia ovat muun muassa NBA:n mestaruus vuonna 2004. Wallace aloitti ammattilaisuransa vuonna 1996 Washington Wizardsissa. Vuonna 2000 hän siirtyi pelaamaan Detroit Pistonsiin ja 2006 edelleen Chicago Bullsiin. Vuoden 2008 puolivälistä eteenpäin hän pelasi Cleveland Cavaliersin riveissä, kunnes hänet vaihdettiin Phoenix Sunsiin ja Suns osti hänen sopimuksensa ulos. Wallacelle tarjottiin paikkaa vanhaan joukkueeseensa Pistonsiin, jonka hän hyväksyi. Wallace tunnetaan lempinimellä ”Big Ben”.
Yhdistelmälääke

Yhdistelmälääke on lääke jossa vaikuttavia aineita on kaksi tai useampia. Joitakin lääkeaineita käytetään yhdistelmävalmisteina esimerkiksi siksi että ne tehostavat hyvin toistensa vaikutusta, tai joidenkin yhdistelmälääkkeiden eri ainesosat vaikuttavat kehon eri osa-alueisiin, luoden näin yhdessä halutunlaisen yhteisvaikutuksen.
Yhdistelmälääkkeitä ovat esimerkiksi monet yskänlääkkeet joissa voi olla samassa mikstuurassa erikseen yskänärsytystä ja limaa irrottavia ainesosia; tai kipulääkkeet joissa on parasetamolia ja kodeiinia, jotka voimistavat toistensa analgeettista vaikutusta.